Predkladacia správa


Ministerstvo zdravotníctva Slovenskej republiky predkladá návrh vyhlášky Ministerstva zdravotníctva Slovenskej republiky, ktorou sa ustanovujú podmienky na zaradenie pracoviska poskytovateľa zdravotnej starostlivosti do zoznamu skríningových pracovísk, podmienky pre skríningové pracoviská, požiadavky na zdravotníckych pracovníkov vykonávajúcich zdravotné výkony pri organizovanom skríningu onkologických chorôb a včasnej detekcii rakoviny prsníka a kritériá optimálneho rozloženia  skríningových pracovísk (ďalej len „návrh vyhlášky“). Návrh vyhlášky sa predkladá na základe splnomocňovacieho ustanovenie § 45c písm. c) až e) zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov, ktorý sa navrhuje v rámci prebiehajúceho legislatívneho procesu k vládnemu návrhu zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ČPT 1464) doplniť o uvedené splnomocňovacie ustanovenie. Znenie § 1 má kopírovať budúce znenie splnomocňovacieho ustanovenia a návrh vyhlášky bude v procese pokračovať tak, aby bol v súlade so schváleným splnomocňovacím ustanovením a zároveň tak, aby nadobudli účinnosť spoločne, a to 1. januára 2027. Vzhľadom na uvedené sa materiál predkladá na skrátené medzirezortné pripomienkové konanie na 7 pracovných dní (z dôvodu naliehavosti v termíne). 
Cieľom návrhu vyhlášky je komplexná úprava podmienok a kritérií pre poskytovateľov zdravotnej starostlivosti zapojených do organizovaného skríningu onkologických chorôb (rakoviny hrubého čreva a konečníka, rakoviny krčka maternice, rakoviny pľúc, rakoviny prostaty a rakoviny prsníka) a včasnej detekcie rakoviny prsníka. Návrh vyhlášky reaguje na doterajšiu absenciu ucelenej sekundárnej legislatívy, ktorá by jednoznačne definovala nielen podmienky na vstup pracovísk do zoznamu skríningových pracovísk, ale najmä podmienky pre rozhodujúce pre ich zotrvanie v zozname skríningových pracovísk, najmä indikátory kvality.
Predkladaný návrh vyhlášky ustanovuje materiálno-technické požiadavky pre pracoviská poskytovateľov zdravotnej starostlivosti pre zaradenie týchto pracovísk do zoznamu skríningových pracovísk, ktoré v záujme predchádzania legislatívnym duplicitám priamo nadväzujú na všeobecný štandard ambulantných zariadení a dopĺňajú ho o špecifické prístrojové vybavenie nevyhnutné pre skríningové zdravotné výkony. V oblasti personálneho zabezpečenia návrh precizuje kvalifikačné predpoklady lekárov vrátane jasného postavenia špecializácií (napr. onkológia v gynekológii). 
Kľúčovým prínosom návrhu vyhlášky je zavedenie merateľných indikátorov kvality (napr. minimálny ročný objem výkonov, miera detekcie patologických nálezov). Tieto mechanizmy poskytnú ministerstvu nespochybniteľný právny a dátový základ pre priebežné hodnotenie kvality poskytovanej zdravotnej starostlivosti a prípadné vyradenie tých pracovísk zo zoznamu skríningových pracovísk, ktoré stanovené medicínske kritériá dlhodobo nespĺňajú. Návrh vyhlášky zároveň definuje kritériá na optimálne rozloženie skríningových pracovísk s cieľom garantovať rovnomernú regionálnu dostupnosť skríningových programov pre občanov.
Účinnosť vyhlášky sa navrhuje od 1. januára 2027, s výnimkou vybraných ustanovení a príloh vzťahujúcich sa k organizovanému skríningu rakoviny pľúc a rakoviny prostaty, pri ktorých sa navrhuje odložená účinnosť od 1. januára 2028.

